Maryina Qorka

Maryina Qorka və ya Maryina Horka (belar. Мар'іна Горка; rus. Марьина Горка; pol. Maryjna Górka) — Belarusun mərkəzində, Minsk vilayətində şəhər. Puxoviçi rayonunun inzibati mərkəzidir. 2009-cu ildə əhalisi 22 500 nəfər idi. 2026-cı ilin məlumatına görə əhalisinin sayı 19 892 nəfərdir. Maryina Qorka Minskdən 60 km cənubda yerləşir. Minsk və Bobruysk arasında, M5 avtomobil yolu onun içindən keçir. Şəhərdən R59 (Loqoysk — Smoleviçi — Maryina Qorka), R68 (Puxoviçi — Uzda — Neqoreloye) və R92 (Maryina Qorka — Starıye Doroqi) avtomobil yolları keçir. Puxoviçi stansiyası Minsk-Qomel dəmiryol xəttində yerləşir. Tarixi Şəhər ilk dəfə 1222-ci ildə xatırlanmış və 1955-ci ildə şəhər statusu almışdır. 1863-cü ilə qədər Burzinski, Ratinski və Krupski zadəgan ailələrinin mülkiyyəti olmuşdur. Sovet Silahlı Qüvvələr Baş Qərargahının Baş İdarəsinin Xüsusi Təyinatlı Qüvvələr Bölmələrinin birinci briqadası olan, hazırda isə Belarus Silahlı Qüvvələrinin tərkibində olan 5-ci Xüsusi Təyinatlı Briqadası 1963-cü ildən Maryina Qorkada yerləşir. Görməli yerləri Şəhərin ən məşhur görməli yerlərindən biri Makovun malikanəsidir. O, XVI əsrdən mövcud olmuşdur. 1863-cü il üsyanından sonra malikanə müsadirə edilmiş və Rusiya imperiyasının Daxili İşlər Naziri Lev Makovun mülkiyyətinə keçmişdir. Onun rəhbərliyi altında 1876-cı ildə qırmızı kərpicdən malikanə inşa edilmişdir. Malikanə bir neçə dəfə əsaslı təmirə məruz qalmışdır. Yaxınlıqda salınmış park əhəmiyyətli dəyişikliklərə məruz qalmışdır; onun yalnız bir hissəsi qalmaqdadır. 1935-ci ildən 1941-ci ilə qədər binada Belarus Yazıçılar Evi yerləşirdi və burada Yanka Kupala, Yakub Kolas, Zmitrok Byadulya və Kuzma Çornı kimi Belarus ədəbiyyatının klassikləri vaxtilə istirahət edib yazmışlar. Hazırda malikanədə tibb müəssisəsi yerləşir. [1] KİV Yerli qəzet "Puxavitskiya navinı"dır (belar. Пухавіцкія навіны). Qəzet 1 may 1931-ci ildən etibarən çərşənbə və şənbə günləri nəşr olunur. Qəzetin tirajı 4 540 nüsxədir. Reklam qəzeti "Region"dur (rus. Регион). Qəzet 13 iyun 2000-ci ildən etibarən çərşənbə və şənbə günləri nəşr olunur. Qəzetin tirajı 10 000 nüsxədir. Təhsili Maryina Qorkada yerləşir: V. Y. Lobanok adına Aqrar və Texniki Kollec. İstinadlar Xarici keçidlər Maryina Qorkanın rəsmi saytı (rusca)